### NN 103/2018 (23.11.2018.), Odluka o utvrđivanju uvjeta, načina i rokova redovitog poslovanja sustava START

VLADA REPUBLIKE HRVATSKE

2016

Na temelju članka 31. stavka 2. Zakona o Vladi Republike Hrvat­ske (»Narodne novine« br. 150/11, 119/14 i 93/16) i članka 2. Uredbe o dopunama Uredbe o utvrđivanju poslova iz članka 4.a i 4.c Zakona o Financijskoj agenciji (»Narodne novine«, broj 71/18), Vlada Republike Hrvatske je na sjednici održanoj 22. studenoga 2018. godine donijela

ODLUKU

O UTVRĐIVANJU UVJETA, NAČINA I ROKOVA REDOVITOG POSLOVANJA SUSTAVA START

I.

Ovom Odlukom utvrđuju se uvjeti, način i rokovi redovitog poslovanja sustava START.

II.

Financijska agencija zadužuje se osigurati redovito poslovanje sustava START koristeći Nacionalni identifikacijski i autentifikacijski sustav (NIAS) za potrebe identifikacije i autentifikacije fizičkih i pravnih osoba, kao korisnika sustava, u svrhu podnošenja ukupnog skupa podataka potrebnog za pokretanje poslovanja na jedinstvenom digitalnom mjestu unutar sustava START, te omogućiti povezivanje i razmjenu ovih podataka, elektroničkih isprava i akata s drugim postojećim sustavima koristeći tehnologiju potrebnu za automatizirane razmjene podataka, isprava i akata između nadležnih državnih tijela i javnih službi, tijela jedinica lokalne i područne (regionalne) samouprave i pravnih osoba s javnim ovlastima, kao dionika sustava, u svrhu provedbe postupaka te dostave elektroničkih isprava i akata korisnicima sustava putem sustava START (u daljnjem tekstu: automatizirana komunikacija), u sljedećim rokovima:

– pokretanje poslovanja za društvo s ograničenom odgovornošću (d.o.o.), jednostavno društvo s ograničenom odgovornošću (j.d.o.o.) i obrt, od strane jednog ili više tuzemnih osnivača, do 31. ožujka 2019. godine

– pokretanje poslovanja za društvo s ograničenom odgovornošću (d.o.o.), jednostavno društvo s ograničenom odgovornošću (j.d.o.o.) i obrt, od strane jednog ili više inozemnih osnivača, do 31. prosinca 2019. godine.

Financijska agencija zadužuje se uspostaviti testno okruženje sustava START najmanje 45 dana prije rokova iz stavka 1. ove točke.

Financijska agencija zadužuje se za redovito održavanje i daljnji razvoj sustava START.

III.

Sustavu START pristupa se putem elektroničke osobne iskaznice građana Republike Hrvatske (u daljnjem tekstu: eOI) i drugih jednakovrijednih vjerodajnica (razine sigurnosti »Visoka«) prema Uredbi (EU) br. 910/2014 Europskog parlamenta i Vijeća od 23. srpnja 2014. o elektroničkoj identifikaciji i uslugama povjerenja za elektroničke transakcije na unutarnjem tržištu i stavljanju izvan snage Direktive 1999/93/EZ.

Sustav START omogućava primjenu elektroničkog potpisa s certifikatom pohranjenim na eOI i drugim jednakovrijednim vjerodajnicama.

IV.

Ministarstvo gospodarstva, poduzetništva i obrta zadužuje se osigurati automatiziranu komunikaciju između sustava START i sustava obrtnog registra u rokovima iz točke II. ove Odluke.

V.

Ministarstvo pravosuđa zadužuje se osigurati automatiziranu komunikaciju između sustava START i sustava sudskog registra u rokovima iz točke II. ove Odluke.

VI.

Državni zavod za statistiku zadužuje se osigurati automatiziranu komunikaciju između sustava START i sustava registra poslovnih subjekata u rokovima iz točke II. ove Odluke.

VII.

Ministarstvo financija, Porezna uprava zadužuje se osigurati automatiziranu komunikaciju između sustava START i sustava u svojoj nadležnosti koji su dio postupka pokretanja poslovanja, a osiguravaju prijave vezane uz oporezivanje u rokovima iz točke II. ove Odluke.

VIII.

Hrvatski zavod za mirovinsko osiguranje i Hrvatski zavod za zdravstveno osiguranje zadužuju se osigurati automatiziranu komunikaciju između sustava START i sustava u svojoj nadležnosti koji su dio postupka pokretanja poslovanja, a osiguravaju prijave vezane uz mirovinsko i zdravstveno osiguranje u rokovima iz točke II. ove Odluke.

IX.

Financija agencija zadužuje se osigurati kreditnim institucijama podatke i automatiziranu komunikaciju od sustava START prema sustavima kreditnih institucija za potrebe elektroničkog otvaranja poslovnog računa, u rokovima iz točke II. ove Odluke.

X.

Središnji državni ured za razvoj digitalnog društva i Financijska agencija usuglasit će standarde javnih e-usluga za redovito poslovanje sustava START.

Središnji državni ured za razvoj digitalnog društva zadužuje se u suradnji s Ministarstvom gospodarstva, poduzetništva i obrta organizirati povjerenstvo za testiranje sustava po uspostavi testnog okruženja.

XI.

Ministarstvo gospodarstva, poduzetništva i obrta godišnje izvještava Vladu Republike Hrvatske o rezultatima sustava START.

XII.

Zadužuje se Ministarstvo gospodarstva, poduzetništva i obrta da o donošenju ove Odluke izvijesti sva tijela na koja se ova Odluka odnosi.

XIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/364
 Urbroj: 50301-25/06-18-3
 Zagreb, 22. studenoga 2018.

Predsjednik
 mr. sc. Andrej Plenković, v. r.